《登雷峰作》
明代·释今帾

崆峒列神鼎，八公授丹经。往来有鸾鹤，未若兹峰名。

名峰匪在大，亦匪诸仙庭。瑶草虽不谢，玉树任长菁。

竺国表灵鸟，少室固神坰。地德岂殊众，纪堂贤圣兴。

四七与二三，西东作典型。慈流别五派，洞水奔南溟。

荡荡归汾岐，环抱奇峰青。瑞光薄三界，法润普群灵。

昔我一来游，瞻睇默含情。见花识优昙，酌水味香泠。

日暮下山去，山在胸中横。既薄隐松柏，仍羞逐市城。

束身今再来，高步陟云屏。雄峰法王踞，四顾空青冥。

俯视人间世，奔马无暂停。学道苦不早，日月徂以征。

稽首大山王，泫然涕泗零。誓将衣线身，学山到山巅。

作者简介：今帾(一六一八？--一六九○)，字记汝。新会人。原姓潘，名楫清，字水因。诸生。将应乡试，适以忧解。服阕，弃诸生，从天然老人受具。明桂王永历十五年（一六六一）为雷峰典客，后随杖住丹霞，充记室，再从老人住归宗。清圣祖康熙二十四年（一六八五），老人入涅，复返雷峰。二十九年还古冈，访寻故旧，忽示微疾，端坐而逝。著有《借峰诗稿》。清同治《番禺县志》卷四九有传。